Αυτή η σελίδα παρουσιάζει τις **ενέργειες της αναρχικής ομάδας Ρουβίκωνας** από το 2015 μέχρι το 2018.

Ενέργειες
---------

### 2015

Η πρώτη ενέργεια του Ρουβίκωνα που έλαβε ευρεία προβολή ήταν η κατάληψη των κεντρικών γραφείων του ΣΥΡΙΖΑ στην πλατεία Κουμουνδούρου από 40 μέλη στις 8 Μαρτίου. Τα μέλη της ομάδας ανήρτησαν πανό στην είσοδο του κτιρίου και πέταξαν φέιγ βολάν σχετικά με την κατάργηση των φυλακών τύπου Γ΄. Στις 20 Μαρτίου, μέλη της ομάδας Ρουβίκωνας φώναξαν συνθήματα έξω από το σπίτι του Αλέξη Τσίπρα στην Άνω Κυψέλη. Στις 3 Απριλίου, μέλη της ομάδας συγκεντρώθηκαν στο περιστύλιο της Βουλής ως ένδειξη αλληλεγγύης σε αναρχικούς απεργούς πείνας. Σε κείμενο που αναρτήθηκε διαδικτυακά, υποστήριξαν ότι αν ήθελαν θα έμπαιναν στη Βουλή.

Στις 11 Μαΐου, μέλη της ομάδας συμμετείχαν σε ειρηνική κατάληψη των κεντρικών γραφείων της Siemens στο Μαρούσι, η οποία διήρκησε δύο ώρες. Τοποθέτησαν πανό στο εξωτερικό του κτιρίου το οποίο έγραφε «Καμία διαπραγμάτευση με το ντόπιο και διεθνές κεφάλαιο» και κάλεσαν σε συμμετοχή σε πορεία από την Ομόνοια προς τη γερμανική πρεσβεία το μεσημέρι του Σαββάτου 23/5. Λίγο αργότερα έλαβε χώρα κατάληψη των γραφείων της ΕΛΛΑΚΤΩΡ. Τα μέλη της ομάδας Ρουβίκωνας επίσης συγκεντρώθηκαν έξω από τα σπίτια του Χαραλάμπου Αθανασίου, του Γεωργίου Παπακωνσταντίνου και ενός εφοπλιστή στα βόρεια προάστια. Στις 20 Μαΐου, πραγματοποίησε συγκέντρωση στα γραφεία της Ένωσης Ελληνικών Τραπεζών. Την ίδια μέρα προχώρησαν σε συμβολική κατάληψη των κεντρικών γραφείων της Allianz, όπου ανάρτησαν πανό και πέταξαν φέιγ βολάν τα όποια έγραφαν «Σύγκρουση με την πολιτική της Ε.Ε. και τους ντόπιους λακέδες της».

#### Καλοκαίρι 2015

Τις 14 Ιουλίου 2015, η ΕΛ.ΑΣ. συνέλαβε τέσσερα μέλη της ομάδας τα οποία, σύμφωνα με την αστυνομία, σκόπευαν να προχωρήσουν σε κατάληψη των κεντρικών γραφείων του ΣΥΡΙΖΑ· αργότερα, μέλη του Ρουβίκωνα συγκεντρώθηκαν στο Μνημείο του Αγνώστου Στρατιώτη ώστε να πάνε στο περιστύλιο της Βουλής. Στις 23 Ιουλίου, μέλη του Ρουβίκωνα προχώρησαν σε συγκέντρωσης διαμαρτυρίας έξω από το Μέγαρο Μαξίμου, πέταξαν φέιγ βολάν και ανήρτησαν πανό με συνθήματα κατά της Ε.Ε.. Οι αστυνομικοί του Μεγάρου Μαξίμου τους παρεμπόδισαν και στη συνέχεια προσήχθησαν στη Γενική Αστυνομική Διεύθυνση Αττικής 8 άτομα.

#### Φθινόπωρο 2015

Στις 8:10 το πρωί της 14ης Σεπτεμβρίου, 13 μέλη της ομάδας Ρουβίκωνας εισέβαλαν στα γραφεία του ΤΑΙΠΕΔ και προκάλεσαν καταστροφές σε μηχανήματα, έγγραφα και έπιπλα. Ο Ρουβίκωνας ανέλαβε την ευθύνη με προκήρυξη που αναρτήθηκε στο διαδίκτυο, τακτική που γενικά ακολουθεί και σε άλλες ενέργειες για τις οποίες αναρτά και σύντομα βίντεο. Για τους βανδαλισμούς συνελήφθησαν και κατηγορήθηκαν τέσσερα άτομα, τα οποία αργότερα αθωώθηκαν λόγω έλλειψης στοιχείων.

Στις 25 Νοεμβρίου, ο Ρουβίκωνας επίσης εισέβαλε στο προαύλιο της πρώην κατοικίας του Γερμανού πρέσβη στο Χαλάνδρι, πέταξε φέιγ-βολάν με συνθήματα για τους πρόσφυγες και ανάρτησε πανό το οποίο έγραφε «Αλληλεγγύη στους πρόσφυγες - Ανοίξτε τα σύνορα». Η αστυνομία προχώρησε σε προσαγωγή 7 ατόμων. Στις 30 Νοεμβρίου, κατέλαβε το ιταλικό προξενείο στο Κολωνάκι, αντιδρώντας στην έκδοση 5 Ελλήνων φοιτητών στην Ιταλία για συμμετοχή στα επεισόδια της 1ης Μαΐου στο Μιλάνο. Η κατάληψη διήρκεσε 1,5 ώρα και η αστυνομία προσήγαγε 20 άτομα.

#### Χειμώνας 2015

Στις 15 Δεκεμβρίου, περίπου 15 μέλη της ομάδας εισέβαλαν στα γραφεία της εταιρείας τραπεζικών συστημάτων «Τειρεσίας» και προκάλεσαν φθορές σε ηλεκτρονικούς υπολογιστές, έπιπλα και άλλα αντικείμενα και στη συνέχεια τράπηκαν σε φυγή. Η αστυνομία προχώρησε σε έξι συλλήψεις και απαγγέλθηκαν κατηγορίες για διακεκριμένη φθορά κ.α. Η εκδίκαση της υπόθεσης έχει προγραμματιστεί για την άνοιξη του 2018.

Η ομάδα επιχείρησε επίσης να καταλάβει τα γραφεία των ΑΝΕΛ στη λεωφόρου Συγγρού και να εισβάλλει στο Ραδιομέγαρο της ΕΡΤ, αλλά η αστυνομία απέτρεψε αυτές τις ενέργειες. Η ομάδα ξαναεπιχείρησε να καταλάβει τα γραφεία των ΑΝΕΛ, αυτή τη φορά επιτυχημένα, στις 26 Οκτωβρίου 2015. Η αστυνομία προχώρησε σε 19 συλλήψεις και ασκήθηκε δίωξη για το αδίκημα της άσκησης βίας κατά πολιτικού κόμματος κ.α.

### 2016

Στις 23 Φεβρουαρίου περίπου 20 μέλη της ομάδας εισέβαλαν στα στούντιο της ΕΡΤ την ώρα που μεταδιδόταν αφιέρωμα για τα 50 χρόνια από την πρώτη εκπομπή τηλεοπτικού σήματος στην Ελλάδα με τον Πάνο Χαρίτο και τη βουλευτή του ΚΚΕ Λιάνα Κανέλλη. Απαίτησαν να διαβάσουν κείμενο. Η Λιάνα Κανέλλη προσφέρθηκε να το διαβάσει εκείνη, αλλά αρνήθηκαν. Σύμφωνα με τη Λιάνα Κανέλλη, τραυματίστηκε ένας εργαζόμενος στην ΕΡΤ. Τελικά αποχώρησαν και η αστυνομία προχώρησε σε προσαγωγή 22 ατόμων. Οι 21 από αυτούς κατηγορήθηκαν για διατάραξη οικιακής ειρήνης, παράνομη βία, διακεκριμένες φθορές και εξύβριση, ενώ ο 22ος, ο οδηγός του βαν που τους αποβίβασε στο προαύλιο της ΕΡΤ κατηγορήθηκε για απόπειρα επικίνδυνης σωματικής βλάβης, καθώς κατά την αποχώρησή του, ανέπτυξε ταχύτητα με αποτέλεσμα να κινδυνεύσουν οι αστυνόμοι της ΟΠΚΕ.

#### Άνοιξη 2016

Τις 16 Μαρτίου, 12 μέλη μπήκαν στο ξενοδοχείο Χίλτον, όπου διέμεναν οι εκπρόσωποι των δανειστών της Ελλάδας, πέταξαν κείμενα και ανάρτησαν πανό κατά του μνημονίου. Η αστυνομία τους προσήγαγε όλους, αλλά αργότερα αφέθηκαν ελεύθεροι.

Τις 8 Απριλίου, μέλη του Ρουβίκωνα επιτέθηκαν στα γραφεία της εφημερίδας Πρώτο Θέμα. Σύμφωνα με το Πρώτο Θέμα, 16 κουκουλοφόροι επέβαιναν σε οχτώ δίκυκλα, κρατούσαν βαριοπούλες και πέταξαν πέτρες και μπογιές στα γραφεία, προκαλώντας υλικές ζημίες σε τζαμαρία και σε δύο αυτοκίνητα εργαζομένων της εφημερίδας. Για την ενέργεια αυτή απαγγέλθηκαν κατηγορίες για βανδαλισμό σε δύο μέλη της ομάδας που ταυτοποιήθηκαν.

#### Καλοκαίρι 2016

Τις 26 Ιουλίου, μέλη του Ρουβίκωνα πέταξαν μαύρες και κόκκινες μπογιές στην τουρκική πρεσβεία στο Κολωνάκι, λίγες μέρες μετά το αποτυχημένο πραξικόπημα στην Τουρκία, και έριξαν στους δρόμους φέιγ βολάν. Σύμφωνα με ανακοίνωσή τους σε αντιεξουσιαστική ιστοσελίδα, ήταν πράξη υποστήριξης των αγωνιζόμενων λαών της Τουρκίας και εναντίον του καθεστώτος του Ερντογάν. Απαγγέλθηκαν κατηγορίες σε ιδρυτικό μέλος της οργάνωσης. Μερικές ημέρες αργότερα, ο Ρουβίκωνας δημοσίευσε έγγραφο με την ένδειξη απόρρητο-άμεσης επίδοσης με το οποίο το υπουργείο Εξωτερικών ζητούσε από την αστυνομία να ενημερωθεί σχετικά με την επίθεση στην τουρκική πρεσβεία. Το έγγραφο είχε αποσταλεί στη Διεύθυνση Κρατικής Ασφάλειας και με κοινοποίηση στο γραφείο του αναπληρωτή υπουργού Προστασίας του Πολίτη, Νίκου Τόσκα. Το έγγραφο είχε συμπεριληφθεί στη δικογραφία σχετικά με την επίθεση.

Τις 29 Αυγούστου, μέλη της ομάδας προκάλεσαν φθορές στα κουβούκλια του σταθμού διοδίων της εθνικής οδού στο Κιάτο. Έφτασαν στο σημείο με δύο αυτοκίνητα και πέταξαν φέιγ βολάν τα οποία καλούσαν τους οδηγούς να μην πληρώνουν για τον «δρόμο-καρμανιόλα». Επί τόπου έφτασαν αστυνομικές δυνάμεις οι οποίες συνέλαβαν επ' αυτοφώρω 10 άτομα για διακεκριμένη περίπτωση φθορών και διατάραξη κοινής ειρήνης.

#### Χειμώνας 2016

Στις 15 Δεκεμβρίου, μέλη του Ρουβίκωνα, μαζί με την αναρχική συλλογικότητα Νέας Φιλαδέλφειας, την «Κόκκινη γραμμή - Oμάδα για την εργατική αντεπίθεση», τη «Συνέλευση Αναρχικών- Κομμουνιστών για την ταξική αντεπίθεση ενάντια στην Ευρωπαϊκή Ένωση» και την συλλογικότητα «αλληλεγγύης στον Μ. Σεϊσίδη», συγκεντρώθηκαν έξω από το σπίτι του υπουργού δικαιοσύνης Σταύρου Κοντονή και πέταξαν φέιγ βολάν με συνθήματα υπέρ της αποφυλάκισης του Μάριου Σεϊσίδη, κατηγορούμενο για ένταξη στην τρομοκρατική οργάνωση Επαναστατικός Αγώνας, και της έκδοσης αδειών για τον Δημήτρη Κουφουντίνα, μέλος της οργάνωσης 17 Νοέμβρη.

### 2017

Τις 6 Φεβρουαρίου, περίπου 8 μέλη του Ρουβίκωνα με καλυμμένα τα πρόσωπά τους πέταξαν κόκκινες μπογιές και φυλλάδια στο τουρκικό προξενείο στην Κομοτηνή και φώναξαν συνθήματα αλληλεγγύης προς το DHKP-C, μια τουρκική ακροαριστερή οργάνωση που διώκεται για τρομοκρατική δράση στην Τουρκία. Στη συνέχεια τράπηκαν σε φυγή. Η αστυνομία συνέλαβε πέντε άτομα τα οποία ύστερα αφέθηκαν ελεύθερα επειδή δεν προέκυψαν στοιχεία σε βάρος τους.

#### Άνοιξη 2017

Την 1η Μαρτίου, μέλη του Ρουβίκωνα εισέβαλαν σε συμβολαιογραφείο στην οδό Σόλωνος, στην Αθήνα, προκαλώντας υλικές καταστροφές, λόγω της συμμετοχής του γραφείου στους πλειστηριασμούς κατοικιών. Στις 20 Σεπτεμβρίου εισέβαλαν σε άλλο συμβολαιογραφείο, στην οδό Μαυροκορδάτου, που αναλάμβανε υποθέσεις πλειστηριασμών. Στις 19 Μαρτίου μέλη του Ρουβίκωνα εισέβαλαν στα γραφεία του ΑΔΜΗΕ, έσπασαν τζάμια, πέταξαν μπογιές και προκάλεσαν φθορές και σε ένα αυτοκίνητο. Σύμφωνα με διαδικτυακή ανάρτησή τους, η επίθεση έγινε ως ένδειξη διαμαρτυρίας «ένδειξη διαμαρτυρίας για τις αυξήσεις των αποδοχών στελεχών του ΑΔΜΗΕ, αλλά και επειδή παράλληλα κόβουν το ρεύμα σε χιλιάδες οικογένειες».

Την 1 Απριλίου, 14 μέλη του Ρουβίκωνα κινήθηκαν προς το Μέγαρο Μαξίμου, πέταξαν φέιγ βολάν με συνθήματα κατά των μνημονίων, ενώ τρία άτομα προσπάθησαν να εισβάλλουν στο προαύλιο του Μεγάρου. Η αστυνομία προχώρησε στη προσαγωγή τους, αλλά αργότερα αφέθηκαν ελεύθεροι.

#### Καλοκαίρι 2017

Το μεσημέρι της 19ης Ιουλίου, περίπου 20 αντιεξουσιαστές εισέβαλαν στο κτίριο της Τράπεζας της Ελλάδος από την πλαϊνή είσοδο, πέταξαν φυλλάδια με αναρχικά συνθήματα όπως «να πατήσουμε τα άβατα της εξουσίας» και «η Τράπεζα της Ελλάδος είναι ο μπράβος των μνημονίων» και μετά από μερικά λεπτά αποχώρησαν χωρίς να γίνουν προσαγωγές. Στις 20 Ιουλίου, τα ξημερώματα, μέλη του Ρουβίκωνα προκάλεσαν ζημίες στο δημαρχείο Ζωγράφου και πέταξαν φυλλάδια που αφορούσαν το θάνατο εργαζομένης στην καθαριότητα του δήμου εν ώρα εργασίας.

Στις 26 Ιουλίου, περίπου 30 άτομα εισήλθαν στο φυλασσόμενο περιστύλιο της Βουλής και ζήτησαν την αποφυλάκιση της Ηριάννας και του Περικλή, φυλακισμένοι με την κατηγορία της συμμετοχής στη Συνωμοσία των Πυρήνων της Φωτιάς, πέταξαν φυλλάδια και ανάρτησαν πανό. Ύστερα από επικοινωνία ανάμεσα στον Νίκο Τόσκα και τον πρόεδρο της Βουλής Νίκο Βούτση, καταγράφηκαν τα ονόματά τους χωρίς να γίνει προσαγωγή τους και όσοι είχαν ήδη συλληφθεί αφέθηκαν ελεύθεροι.

Στις 3 Αυγούστου συγκεντρώθηκαν 10 με 15 άτομα έξω από το σπίτι του Κυριάκου Μητσοτάκη, πέταξαν φέιγ βολάν και φώναξαν συνθήματα κατά της Νέας Δημοκρατίας και στη συνέχεια αποχώρησαν χωρίς να γίνουν προσαγωγές. Στις 6 Αυγούστου πέταξαν μπογιές στα κεντρικά γραφεία της Siemens.

#### Φθινόπωρο 2017

Στις 13 Σεπτεμβρίου, μέλη της ομάδας «Ρουβίκωνας» επιτέθηκαν και προκάλεσαν μικρές υλικές ζημιές στα γραφεία της αεροπορικής εταιρείας «Turkish Airlines», στον Άλιμο. Σύμφωνα με προκήρυξη τους, η παρέμβαση έγινε για συντρόφους τους που βασανίζονται από το Τούρκικο κράτος. Στις 27 Σεπτεμβρίου, μέλη του Ρουβίκωνα εισέβαλαν στο υπουργείο Δικαιοσύνης και πέταξαν φυλλάδια ζητώντας «άδεια στους πολιτικούς κρατούμενους» και του άρθρου 187Α του αντιτρομοκρατικού νόμου και ανάρτησαν πανό με τα αιτήματά τους.

Στις 5 Οκτωβρίου κατέλαβαν τη ΔΟΥ Ψυχικού, ζητώντας κατάργηση του ΕΝΦΙΑ, και η αστυνομία προχώρησε σε 15 προσαγωγές. Στις 8 Οκτωβρίου προκάλεσαν ζημίες στα γραφεία της Γενικής Γραμματείας Πληροφοριακών Συστημάτων και στις 19 Οκτωβρίου έσπασαν τα τζάμια στα γκισέ των ταμείων, ηλεκτρονικούς υπολογιστές στο Κέντρο Είσπραξης Ασφαλιστικών Οφειλών στην οδό Πειραιώς και αποχώρησαν πριν φτάσει η αστυνομία. Στις 11 Οκτωβρίου, δεκαοχτώ μέλη του Ρουβίκωνα προχώρησαν σε κατάληψη της πρεσβείας της Ισπανίας στην Αθήνα διαμαρτυρόμενα για τη βίαιη καταστολή του δημοψηφίσματος της Καταλονίας. Η αστυνομία προχώρησε στη σύλληψή τους και καταδικάστηκαν σε ποινή φυλάκισης έξι μηνών από το Αυτόφωρο Πλημμελειοδικείο της Αθήνας. Στις 25 Οκτωβρίου, εισέβαλαν στο νοσοκομείο Ευαγγελισμός και προχώρησαν σε απειλές εναντίον γιατρού που εργάζεται επειδή σύμφωνα με πληροφορίες τους παίρνει φακελάκι για να προσφέρει τις υπηρεσίες τους.

Στις 5 Νοεμβρίου προχώρησαν σε ρίψη μπογιών στο δικαστικό μέγαρο της Λάρισας επειδή «το Μικτό Ορκωτό Δικαστήριο Λάρισας, καταδίκασε ομόφωνα σε 12 χρόνια κάθειρξης στρατιωτικό που βίαζε επί σειρά ετών την κόρη του. Παρόλα αυτά η έφεση είχε ανασταλτικό χαρακτήρα με αποτέλεσμα ο στρατιωτικός να αφεθεί ελεύθερος». Στις 17 Νοεμβρίου, περίπου είκοσι μέλη του Ρουβίκωνα εισήλθαν τρέχοντας στο προαύλιο χώρο του υπουργείο Εθνικής Άμυνας επί της λεωφόρου Μεσογείων και πέταξαν φέιγ-βολάν. Αιφνιδίασαν τη φρουρά στην πύλη που δεν πρόλαβε να αντιδράσουν και ακολούθως απωθήθηκαν από το προσωπικό και αποχώρησαν χωρίς να γίνουν συλλήψεις (σύμφωνα με στρατιωτικές πηγές, η αστυνομία κατεύθασε αργοπορημένα, σύμφωνα με την ΕΛΑΣ η φρουρά του Πενταγώνου ώφειλε να ακινητοποιήσει τους δράστες). Η είσοδος του Ρουβίκωνα στο υπουργείο προκάλεσε αντιδράσεις από την αντιπολίτευση.

Στις 27 Νοεμβρίου επιτέθηκαν με βαριοπούλες και μπογιές εναντίον του κτιρίου της περιφέρειας Αττικής, επιρρίπτοντας της ευθύνες για την τραγωδία μετά τις πλημμύρες στην Μάνδρα. Στις 30 Νοεμβρίου εμφανίστηκαν στην στα κεντρικά της ΔΕΗ επί τις οδού Αριστείδου.

#### Χειμώνας 2017

Στις 13 Δεκεμβρίου, επιτέθηκαν στην πρεσβεία της Σαουδικής Αραβίας. Σε κείμενο τους μετά την δράση τους, καταφέρονταν ενάντια στην βασιλική οικογένεια της χώρας, τον πόλεμο που διεξάγει στην Υεμένη, τον ΣΥΡΙΖΑ για την υπόθεση πώλησης όπλων στο βασίλειο, και την Νέα Δημοκρατία για την υποκριτική της στάση. Στις 18 Δεκεμβρίου μέλη της ομάδας εισέβαλαν σε σούπερ μάρκετ στα Πετράλωνα σε διαμαρτυρία για την εργοδοσία του καταστήματος ενώ στις 20 Δεκεμβρίου εισέβαλαν στη ΔΟΥ Αγρινίου σε διαμαρτυρία για τους πλειστηριασμούς πρώτης κατοικίας και πέταξαν φυλλάδια σε σούπερ μάρκετ στην Πάτρα.

Τα ξημερώματα της 25ης Δεκεμβρίου πέταξαν μπογιές στο φυλασσόμενο κτίριο της πρεσβείας του Ισραήλ στην Αθήνα.

### 2018

Στις 11 Ιανουαρίου μέλη του Ρουβίκωνα εισέβαλαν σε συμβολαιογραφικό γραφείο στην Αθήνα και προκάλεσαν φθορές. Σε βίντεο από την εισβολή που έδωσαν στη δημοσιότητα κατήγγειλαν το γραφείο για συμμετοχή στους πλειστηριασμούς πρώτης κατοικίας.

Τις μέρες πριν το συλλαλητήριο για την Μακεδονία στην Αθήνα το οποίο πραγματοποιήθηκε στις 4 Φεβρουαρίου, ιδρυτικό μέλος της αναρχικής ομάδας Ρουβίκωνας προχώρησε στον προσωπικό του λογαριασμό στο Facebook στην ανάρτηση: «Στις 4 Φλεβάρη μπορεί να χυθεί αίμα. Κάποιοι θα κρατάνε "σφουγγαρίστρες" και κάποιοι άλλοι μαχαίρια. Άλλοι θεωρούν ότι "θα είναι η μέρα τους" και κάποιοι άλλοι θέλουν "να περάσει η μέρα χωρίς απώλειες". Θα δείξει. Με πολύ θόρυβο και μάλλον με μεγάλο κόστος για όλους». Η Εισαγγελέας του Αρείου Πάγου Ξένη Δημητρίου έδωσε παραγγελία στον Προϊστάμενο της Εισαγγελίας Πρωτοδικών ζητώντας την διενέργεια ερευνάς σχετικά με την ανάρτηση του μέλους αυτού. Το μέλος σε δεύτερη ανάρτησή που έκανε λίγο αργότερα έκανε λόγο για «απασφάλιση» όσων είπε από τα «μίντια» και ισχυρίστηκε ότι αναφερόταν σε βιαιότητες ακροδεξιών.

Στις 25 Φεβρουαρίου, περίπου 30 μέλη του Ρουβίκωνα εισέβαλαν στα κεντρικά γραφεία της Novartis στην Ελλάδα, τα οποία βρίσκονται στη Μεταμόρφωση Αττικής, με αφορμή την υπόθεση Novartis, έσπασαν το φυλάκιο με βαριοπούλα, πέταξαν κόκκινες μπογιές και έσπασαν τζαμαρίες, και αμέσως μετά αποχώρησαν. Στις 29 Μαρτίου, περίπου 20 μέλη του Ρουβίκωνα πέταξαν φέιγ βολάν με σύνθημα «Αλληλεγγύη στον αγωνιζόμενο παλαιστινιακό λαό» στο σπίτι της πρέσβειρας του Ισραήλ, Ιρίτ Μπεν Άμπα, και διέφυγαν χωρίς να συλληφθούν. Τις 4 Απριλίου πέταξαν μπογιές στο τουρκικό προξενείο στο Ψυχικό σε ένδειξη διαμαρτυρίας για την τουρκική εισβολή στο Αφρίν. Την Κυριακή 22 Απριλίου 2018, περίπου 26 μέλη του Ρουβίκωνα πέταξαν μπογιές στη Γαλλική Πρεσβεία στην Αθήνα, διαμαρτυρόμενα για τη γαλλική επέμβαση στη Συρία. Η αστυνομία προχώρησε στη σύλληψη ενός ατόμου, 22 ετών, το οποίο είχε προσαχθεί και στο παρελθόν, για διακεκριμένες φθορές. Στις 26 Απριλίου, περίπου 20 μέλη του Ρουβίκωνα εισέβαλαν στο κτίριο του Βρετανικού Συμβουλίου στο Κολωνάκι και πέταξαν τρικάκια, φώναξαν συνθήματα για τη Συρία και αποχώρησαν. Για την εισβολή συνελήφθη ένα ηγετικό στέλεχος του Ρουβίκωνα με την κατηγορία της διατάραξης οικιακής ειρήνης στα πλαίσια του αυτοφώρου.

Στις 10 Μαΐου, μέλη του Ρουβίκωνα εισέβαλαν στα γραφεία της ΜΚΟ Oxfam, πέταξαν μπογιές και προκάλεσαν φθορές σε υπολογιστές και αποχώρησαν χωρίς να γίνουν προσαγωγές. Ο Ρουβίκωνας κατηγόρησε την ΜΚΟ για σκάνδαλο παιδεραστίας μέσω ανάρτησής του στο διαδίκτυο. Λίγες ώρες αργότερα, περίπου 10 μέλη του Ρουβίκωνα εισέβαλαν στο δημαρχείο Τήνου, πέταξαν φέιγ βολάν κατά της δημοτικής αρχής διαμαρτυρόμενα για τον θάνατο δύο δημοτικών υπαλλήλων σε τροχαίο δυστύχημα με απορριμματοφόρο στις 30 Απριλίου, και κατόπιν αποχώρησαν. Ο δήμαρχος Τήνου προχώρησε σε μήνυση και ακολούθησε η σύλληψη οχτώ ατόμων τα οποία αναγνωρίστηκαν από τους υπαλλήλους του δημαρχείου ότι συμμετείχαν στην επίθεση για διατάραξης οικιακής ειρήνης. Το μεσημέρι της 18ης Μαΐου επιτέθηκαν με βαριοπούλες σε συμβολαιογραφείο στα Εξάρχεια. Στις 21 Μαΐου εισέβαλαν στο Συμβούλιο της Επικρατείας, πέταξαν μπογιές και τρικάκια και έσπασαν τζάμια και αποχώρησαν χωρίς να συλληφθούν. Εκείνη τη στιγμή συνεδρίαζε η ολομέλεια για να εξετάσει την συνταγματικότητα του νόμου Κατρούγκαλου για το ασφαλιστικό. Στις 11 Ιουνίου ο Ρουβίκωνας αποπειράθηκε να εισβάλει στο Υπουργείο Προστασίας του Πολίτη, τα μέλη του όμως συνελήφθησαν από τους αστυνομικούς. και στις 14 Ιουνίου σήκωσε πανό στην Ακρόπολη στα αγγλικά υπέρ του Δημήτρη Κουφοντίνα που πραγματοποιούσε απεργία πείνας για την χορήγηση άδειας.

Ύστερα από απειλή της οργάνωσης για εμπρησμό του τηλεοπτικού σταθμού ΣΚΑΪ, ηγετικό στέλεχος της οργάνωσης συνελήφθη στις 29 Ιουνίου 2018 στα Εξάρχεια.

Στις 6 Σεπτεμβρίου, ο Ρουβικωνας εισέβαλε και πέταξε χαρτιά στα γραφεία του Συνδέσμου Βιομηχανιών Βορείου Ελλάδος στη Θεσσαλονίκη και την ίδια ημέρα στο υπουργείο Αγροτικής Ανάπτυξης. Μετά τις δύο ενέργειες έγιναν δέκα προσαγωγές, τρεις από τις οποίες μετατράπηκαν σε συλλήψεις.

Παραπομπές
----------

1. 1 2 3 4 5 6  Σουλιώτης. «Ρουβίκωνας: Το χρονικό των επιθέσεων-καταλήψεων από το 2015».
2. 1 2  «Επίθεση της ομάδας «Ρουβίκωνας» στο ΤΑΙΠΕΔ». *Εφημερίδα των Συντακτών*. 15 Σεπτεμβρίου 2015. Αρχειοθετήθηκε από το πρωτότυπο στις 2019-01-10.. Ανακτήθηκε στις 7 Νοεμβρίου 2017.
3. ↑  «Αναρχική Ομάδα Ρουβίκωνας: Αν θέλαμε θα μπαίναμε στη Βουλή». *in.gr*. Newsroom ΔΟΛ. 3 Απριλίου 2015.. Ανακτήθηκε στις 7 Νοεμβρίου 2017.
4. ↑  Μπασκάκης, Γιάννης (12 Μαΐου 2015). «Κατάληψη στη Siemens από αντιεξουσιαστές». *Εφημερίδα των Συντακτών*. Αρχειοθετήθηκε από το πρωτότυπο στις 2016-04-06.. Ανακτήθηκε στις 7 Νοεμβρίου 2017.
5. ↑  «Εληξε η κατάληψη αντιεξουσιαστών στα γραφεία της Siemens». *Το Βήμα*. 11 Μαΐου 2015.. Ανακτήθηκε στις 7 Νοεμβρίου 2017.
6. 1 2 3  ««Ρουβίκωνας»: Αναρχική ομάδα με πλούσιο «βιογραφικό»». Kathimerini.gr.. Ανακτήθηκε στις 2017-11-07.
7. ↑  Σουλιώτης, Γιάννης (24 Ιουλίου 2015). «Προσήχθησαν οκτώ μέλη του «Ρουβίκωνα»». *Η Καθημερινή*.. Ανακτήθηκε στις 7 Νοεμβρίου 2017.
8. ↑  «Έφοδος στα γραφεία του ΤΑΙΠΕΔ από την αναρχική ομάδα Ρουβίκωνας (video)». *skai.gr*. 14 Σεπτεμβρίου 2015.. Ανακτήθηκε στις 7 Νοεμβρίου 2017. [*νεκρός σύνδεσμος*]
9. ↑  Παναγιώτης Σπυρόπουλος (15 Σεπτεμβρίου 2014). «4 συλλήψεις μελών του «Ρουβίκωνα» που διέλυσε το ΤΑΙΠΕΔ». *thetoc.gr*.. Ανακτήθηκε στις 7 Νοεμβρίου 2017.
10. ↑  «Εισβολή «Ρουβίκωνα» στην τέως οικία του γερμανού πρεσβευτή». *Το Βήμα*. 25 Νοεμβρίου 2015.. Ανακτήθηκε στις 7 Νοεμβρίου 2017.
11. ↑  «Κατάληψη αντιεξουσιαστών στο προξενείο της Ιταλίας στο Κολωνάκι». *Η Καθημερινή*. 30 Νοεμβρίου 2015.. Ανακτήθηκε στις 7 Νοεμβρίου 2017.
12. ↑  «Αναρχικοί κατέλαβαν για μιάμιση ώρα το ιταλικό προξενείο στο Κολωνάκι». *Πρώτο Θέμα*. 30 Νοεμβρίου 2015.. Ανακτήθηκε στις 7 Νοεμβρίου 2017.
13. ↑  «Βανδαλισμοί στον Τειρεσία από «Ρουβίκωνα»». Καθημερινή. 16 Δεκεμβρίου 2015. Ανακτήθηκε στις 24 Δεκεμβρίου 2017.
14. ↑  «Εισβολή μελών του "Ρουβίκωνα" στα γραφεία των ΑΝΕΛ». Ant1News. 26 Οκτωβρίου 2015. Ανακτήθηκε στις 24 Δεκεμβρίου 2017.
15. ↑  «Σε βάρος τους ο Εισαγγελέας άσκησε ποινική δίωξη σε βαθμό πλημμελήματος». Πρώτο Θέμα. 27 Οκτωβρίου 2015. Ανακτήθηκε στις 24 Δεκεμβρίου 2017.
16. ↑  «Εισβολή της ομάδας «Ρουβίκωνας» στην ΕΡΤ το βράδυ της Τρίτης». Το Βήμα. 24 Φεβρουαρίου 2016. Ανακτήθηκε στις 7 Νοεμβρίου 2017.
17. ↑  «Εισβολή της ομάδας Ρουβίκωνας στο Χίλτον: «Καμία διαπραγμάτευση»». skai.gr. 16 Μαρτίου 2016. Αρχειοθετήθηκε από το πρωτότυπο στις 20 Μαΐου 2016. Ανακτήθηκε στις 7 Νοεμβρίου 2017.
18. 1 2  «Επίθεση του «Ρουβίκωνα» στα γραφεία της εφημερίδας «Πρώτο Θέμα»». *Η Καθημερινή*. 8 Απριλίου 2016.. Ανακτήθηκε στις 7 Νοεμβρίου 2017.
19. ↑  Σουλιώτης, Γιάννης (26 Ιουλίου 2016). «Επίθεση με μπογιές στην τουρκική πρεσβεία από μέλη του Ρουβίκωνα». Η Καθημερινή. Ανακτήθηκε στις 7 Νοεμβρίου 2017.
20. ↑  «Ανενόχλητοι στην τουρκική πρεσβεία τα μέλη του «Ρουβίκωνα»». thetoc.gr. 27 Ιουλίου 2016. Ανακτήθηκε στις 7 Νοεμβρίου 2017.
21. ↑  «Από δικογραφία το απόρρητο έγγραφο που δημοσιοποίησε ο Ρουβίκωνας». in.gr. 2 Αυγούστου 2016. Ανακτήθηκε στις 7 Νοεμβρίου 2017.
22. ↑  «Δέκα συλλήψεις για την επίθεση του «Ρουβίκωνα» στα διόδια του Κιάτου». Το Βήμα. 29 Αυγούστου 2016. Ανακτήθηκε στις 7 Νοεμβρίου 2017.
23. ↑  «Ο «Ρουβίκωνας» έξω από το σπίτι του Κοντονή». Εφημερίδα των Συντακτών. 16 Δεκεμβρίου 2016. Αρχειοθετήθηκε από το πρωτότυπο στις 13 Ιουλίου 2017. Ανακτήθηκε στις 7 Νοεμβρίου 2017.
24. ↑  «Κομοτηνή: Ο «Ρουβίκωνας» πίσω από την επίθεση με μπογιές στο τουρκικό προξενείο». *skai.gr*. 7 Φεβρουαρίου 2017. Αρχειοθετήθηκε από το πρωτότυπο στις 2017-07-14.. Ανακτήθηκε στις 7 Νοεμβρίου 2017.
25. ↑  «Δείτε το βίντεο της εισβολής του Ρουβίκωνα στο συμβολαιογραφείο». *thetoc.gr*. 1 Μαρτίου 2017.. Ανακτήθηκε στις 7 Νοεμβρίου 2017.
26. ↑  «Σε συμβολαιογραφικό γραφείο εισέβαλε ο Ρουβίκωνας - video». *thetoc.gr*. 20 Σεπτεμβρίου 2017.. Ανακτήθηκε στις 7 Νοεμβρίου 2017.
27. ↑  «Επίθεση του «Ρουβίκωνα» στα γραφεία του ΑΔΜΗΕ». *in.gr*. Newsroom ΔΟΛ, με πληροφορίες από ΑΠΕ-ΜΠΕ. 19 Μαρτίου 2017.. Ανακτήθηκε στις 7 Νοεμβρίου 2017.
28. ↑  «Προσαγωγές μελών του Ρουβίκωνα – Πέταξαν φέιγ βολάν στο Μέγαρο Μαξίμου». *ΕΡΤ*. ΑΠΕ-ΜΠΕ. 1 Απριλίου 2014.. Ανακτήθηκε στις 7 Νοεμβρίου 2017. [*νεκρός σύνδεσμος*]
29. ↑  Σουλιώτης, Γιάννης (20 Ιουλίου 2017). «Εισβολή στην Τράπεζα της Ελλάδος». *Η Καθημερινή*.. Ανακτήθηκε στις 7 Νοεμβρίου 2017.
30. ↑  Σουλιώτης, Γιάννης (20 Ιουλίου 2017). «Βίντεο από την επίθεση του Ρουβίκωνα στο Δημαρχείο Ζωγράφου». Η Καθημερινή. Ανακτήθηκε στις 7 Νοεμβρίου 2017.
31. ↑  «Εισβολή του «Ρουβίκωνα» στο προαύλιο της Βουλής - Αφέθηκαν ελεύθεροι οι συλληφθέντες με παρέμβαση Βούτση». *Η Καθημερινή*. 26 Ιουλίου 2017.. Ανακτήθηκε στις 7 Νοεμβρίου 2017.
32. ↑  «Στην οικία Μητσοτάκη ο «Ρουβίκωνας»». *Η Καθημερινή*. 3 Αυγούστου 2017.. Ανακτήθηκε στις 7 Νοεμβρίου 2017.
33. ↑  «Επίθεση του «Ρουβίκωνα» με μπογιές στα κεντρικά της Siemens στο Μαρούσι». *H Καθημερινή*. 6 Αυγούστου 2017.. Ανακτήθηκε στις 7 Νοεμβρίου 2017.
34. ↑  «Στις «Τουρκικές Αερογραμμές» ο Ρουβίκωνας». *Εφημερίδα Συντακτών*. 13 Σεπτεμβρίου 2017. Αρχειοθετήθηκε από το πρωτότυπο στις 25 Σεπτεμβρίου 2017.
35. ↑  Μάνδρου, Ιωάννα (27 Σεπτεμβρίου 2017). «Βίντεο από την εισβολή του Ρουβίκωνα στο υπ. Δικαιοσύνης». *Η Καθημερινή*.. Ανακτήθηκε στις 7 Νοεμβρίου 2017.
36. ↑  «Ρουβίκωνας: 15 προσαγωγές για την εισβολή μελών του στη ΔΟΥ Ψυχικού». *ΕΡΤ*. ΑΠΕ-ΜΠΕ. 5 Οκτωβρίου 2017. Αρχειοθετήθηκε από το πρωτότυπο στις 2017-11-08.. Ανακτήθηκε στις 7 Νοεμβρίου 2017.
37. 1 2
38. ↑  «Εισβολή Ρουβίκωνα στο Κέντρο Είσπραξης Ασφαλιστικών Οφειλών». *Εφημερίδα των Συντακτών*. 19 Οκτωβρίου 2017. Αρχειοθετήθηκε από το πρωτότυπο στις 2019-01-11.. Ανακτήθηκε στις 7 Νοεμβρίου 2017.
39. ↑  «Μαφιόζικη απειλή κατά γιατρού από μέλη του Ρουβίκωνα μέσα στον Ευαγγελισμό». *Τα Νέα*. 25 Οκτωβρίου 2017.. Ανακτήθηκε στις 7 Νοεμβρίου 2017.
40. ↑  Νεσφυγέ, Ευαγγελία (26 Οκτωβρίου 2017). «Μία εβδομάδα επιθέσεων του Ρουβίκωνα στην πρωτεύουσα». *in.gr*.. Ανακτήθηκε στις 7 Νοεμβρίου 2017.
41. ↑  «Ρουβίκωνας τώρα και στη Λάρισα». *Η Καθημερινή*. 6 Νοεμβρίου 2017.. Ανακτήθηκε στις 7 Νοεμβρίου 2017.
42. ↑  ««Ρουβίκωνας»: «Ντου» και στο Πεντάγωνο». *kathimerini.gr*. 2017-11-17.. Ανακτήθηκε στις 2017-11-18.
43. ↑  «Πυρ ομαδόν για την εισβολή Ρουβίκωνα στο ΥΠΕΘΑ». *kathimerini.gr*. 2017-11-17.. Ανακτήθηκε στις 2017-11-18.
44. ↑  «Στην Περιφέρεια Αττικής ο «Ρουβίκωνας»». *Η Εφημερίδα των Συντακτών*. 2017-11-27. Αρχειοθετήθηκε από το πρωτότυπο στις 2017-11-27.. Ανακτήθηκε στις 2017-11-27.
45. ↑  «Ντου του Ρουβίκωνα στην Περιφέρεια Αττικής για την τραγωδία στη Μάνδρα». *skai.gr*. Αρχειοθετήθηκε από το πρωτότυπο στις 2017-11-29.. Ανακτήθηκε στις 2017-11-27.
46. ↑  «Εισβολή Ρουβίκωνα στα κεντρικά της ΔΕΗ | Kathimerini».. Ανακτήθηκε στις 2017-12-02.
47. ↑  «Επίθεση του Ρουβίκωνα στην πρεσβεία της Σαουδικής Αραβίας (Βίντεο)».. Ανακτήθηκε στις 2017-12-14.
48. ↑  «Εισβολή Ρουβίκωνα σε σούπερ μάρκετ στα Πετράλωνα (Βίντεο)». *kathimerini.gr*. 2017-12-18.. Ανακτήθηκε στις 2018-01-12.
49. ↑  «Βανδαλισμοί Ρουβίκωνα σε Αγρίνιο και Πάτρα». *kathimerini.gr*. 2017-12-20.. Ανακτήθηκε στις 2018-01-12.
50. ↑  Σουλιώτης, Γιάννης (2017-12-28). «Κενά στο σχέδιο φύλαξης της πρεσβείας του Ισραήλ». *Η Καθημερινή*.. Ανακτήθηκε στις 2018-01-12.
51. ↑  «Εισβολή του Ρουβίκωνα σε συμβολαιογραφείο στο κέντρο της Αθήνας». *naftemporiki.gr*. 2018-01-11.. Ανακτήθηκε στις 2018-0112.
52. ↑
53. ↑  «Επίθεση Ρουβίκωνα στα γραφεία της Novartis». Η Καθημερινή. 25 Φεβρουαρίου 2018. Ανακτήθηκε στις 26 Μαΐου 2018.
54. ↑  «Ο «Ρουβίκωνας» με φέιγ βολάν στο σπίτι της πρέσβειρας Ισραήλ». *Η Καθημερινή*. 30 Μαρτίου 2018.. Ανακτήθηκε στις 26 Μαΐου 2018.
55. ↑  «Τραγέλαφος: Ανενόχλητος ο Ρουβίκωνας στην τουρκική πρεσβεία [video»]. *thetoc.gr*. 5 Απριλίου 2018.. Ανακτήθηκε στις 26 Μαΐου 2018.
56. ↑  «Συνελήφθη μέλος του «Ρουβίκωνα» για την επίθεση με μπογιές στη γαλλική πρεσβεία (φωτογραφίες)». Η Καθημερινή. 22 Απριλίου 2018. Ανακτήθηκε στις 26 Μαΐου 2018.
57. ↑  «Εισβολή Ρουβίκωνα στη γαλλική πρεσβεία: Δημοσιοποίηση βίντεο με μουσική υπόκρουση». *CNN Greece*. 24 Απριλίου 2018.. Ανακτήθηκε στις 26 Μαΐου 2018.
58. ↑  «Εισβολή Ρουβίκωνα στο Βρετανικό Συμβούλιο στο Κολωνάκι (βίντεο)». *Η Καθημερινή*. 26 Απριλίου 2018.. Ανακτήθηκε στις 26 Μαΐου 2018.
59. ↑  «Ταυτοποιήθηκαν ηγετικά στελέχη του Ρουβίκωνα – Μία σύλληψη». *Η Καθημερινή*. 29 Απριλίου 2018.. Ανακτήθηκε στις 26 Μαΐου 2018.
60. ↑  «Επίθεση «Ρουβίκωνα» στα γραφεία της ΜΚΟ Oxfam στα Πατήσια (βίντεο-φωτο)». *Η Καθημερινή*. 10 Μαΐου 2018.. Ανακτήθηκε στις 26 Μαΐου 2018.
61. ↑  «Οκτώ συλλήψεις μελών του «Ρουβίκωνα» μετά την εισβολή στο δημαρχείο Τήνου». *Η Καθημερινή*. 10 Μαΐου 2018.. Ανακτήθηκε στις 26 Μαΐου 2018.
62. ↑  «Βίντεο σοο από την επίθεση Ρουβίκωνα σε συμβολαιογραφείο στα Εξάρχεια». *gr.euronews.com*. 18 Μαΐου 2018.. Ανακτήθηκε στις 14 Ιουνίου 2018.
63. ↑  «Ρουβίκωνας: Επίθεση στο Συμβούλιο της Επικρατείας». *Το Βήμα*. 21 Μαΐου 2018.. Ανακτήθηκε στις 26 Μαΐου 2018.
64. ↑  «Πάνω από 30 αστυνομικοί ήταν κοντά στο ΣτΕ όταν επιτέθηκε ο Ρουβίκωνας». *skai.gr*. 23 Μαΐου 2018. Αρχειοθετήθηκε από το πρωτότυπο στις 2019-09-08.. Ανακτήθηκε στις 26 Μαΐου 2018.
65. ↑  «Απόπειρα εισβολής του Ρουβίκωνα στο Υπουργείο Προστασίας του Πολίτη». *kathimerini.gr*. 11 Ιουνίου 2018.. Ανακτήθηκε στις 14 Ιουνίου 2018.
66. ↑  «Πανό μπροστά από τον Παρθενώνα σήκωσε ο Ρουβίκωνας». *kathimerini.gr*. 14 Ιουνίου 2018.. Ανακτήθηκε στις 14 Ιουνίου 2018.
67. ↑  «Συνελήφθη ηγετικό στέλεχος του Ρουβίκωνα μετά τις απειλές ότι θα κάψουν τον ΣΚΑΪ». *LiFO*.. Ανακτήθηκε στις 2018-06-29.
68. ↑  «Τρεις συλλήψεις μετά την εισβολή του «Ρουβίκωνα» στο υπ. Αγρ. Ανάπτυξης». *naftemporiki.gr*. 2018-09-06.. Ανακτήθηκε στις 2018-09-05.